# Regionsamling i Den naturlige skolesekken (DNS), Region Sør-Øst

Fredag 22. oktober 2021 møtte 22 lærere fra 12 ulike skoler i region Sør-Øst til Regional samling i DNS på Universitetet i Sørøst-Norge, campus Porsgrunn. Etter å ha blitt ønsket velkommen hadde vi en «Miljøbingo» for å bli litt bedre kjent med hverandre.

### Erfaringsdeling - Dialog og meningsbrytning

Hovedtema for regionsamlinga var «Dialog og meningsbrytning», noe som er sentralt innen utdanning for bærekraftig utvikling der problemstillingene og utfordringene er komplekse og gjerne uten klare svar. Etter en kort introduksjon satt lærerne sammen i grupper der de delte sine erfaringer knyttet til forarbeidet som omhandlet *Hvordan elevene reagerer i samtaler og diskusjoner når noen har andre meninger enn dem selv om en sak som er kompleks og verdilada og svaret ikke er opplagt.* Erfaringene ble delt i plenum etterpå.

Deretter gikk vi i dybden på temaet *dialog og meningsbrytning*. Her fikk lærerne presentert resultater fra en undersøkelse der forskere hadde intervjuet elever på 5. og 6. trinn om hvordan elevene selv reagerer når de opplever at noen har andre meninger enn dem selv. I forkant av intervjuet hadde elevene fått presentert en «case» knyttet til et tenkt bærekraftsdilemma der det kommer frem at både fageksperter og kommunen kan ha ulike synspunkter.

DNS-lærerne fikk så utdelt lapper med elevenes egne svar på intervjuspørsmålet. Disse lappene skulle sorteres ut fra hva de mente var mest hensiktsmessig. Det var stort engasjement hos lærerne og flere påpekte at aktiviteten var praksisnær og relevant, og at de kjente igjen egne elever i sitatene. Enkelte så også muligheten for å bruke aktiviteten sammen med lærere på egen skole, og også sammen med elevene, da i en tilpasset versjon. Det kom frem flere ulike tips til hvordan man kan jobbe med dialog og meningsbrytning i klasserommet, som bl.a. bruk av grubletegninger og «Klimatoppmøtet» m.m.

### UBU kompetansepakke

DNS har utvikla en UBU-kompetansepakke som kan benyttes for å få til et kollegialt utviklingsarbeid om bærekraftig utvikling i egen skole. Denne kompetansepakken ble gjennomgått av regionkontaktene og ligger også som eget vedlegg.

### Ulike forståelser for bærekraftig utvikling

### Mot slutten av samlingen ble det presentert tre ulike modeller for å visualisere bærekraftig utvikling. Lærerne diskuterte fordeler og ulemper med bærekraftforståelsen i disse ulike figurene/modellene. Her kom det frem mange refleksjoner og gode innspill, og en av konklusjonene var at vi må tilpasse valg av modell til målguppa og hva vi ønsker å fokusere på.

Vi takker for en inspirerende og hyggelig samling! Vi er glade for at vi endelig kunne møtes fysisk igjen, og ser frem til å møte dere på den nasjonale konferansen fredag 11. februar. 2022.

Hilsen Anja og Ingunn